ועדת הכספים, כנסת 20, פרוטוקול מספר 745, 2017-06-28 09:35

משה גפני: בוקר טוב, אני פותח את ישיבת ועדת הכספים.

משה גפני: אנחנו דנים באישור השקעת בעלים בחברת נצר השרון.

משה גפני: מי מציג?

<יאיר בקמן: אני יאיר בקמן, מרשות החברות.

<יאיר בקמן: בשבוע שעבר העלינו בקשה לתקצוב שוטף ומימון פרויקטים ל-2017 ו-2018 - - -

משה גפני: תגיד שוב את הבקשה.

<יאיר בקמן: הבקשה הייתה לתקצוב שוטף של 2017 ו-2018 ולמימון פרויקטים שנצר השרון אחראית עליהם לפינוי תכסית ושטחי קרקע במתחם רמת השרון.

<יאיר בקמן: אתה ביקשת בישיבה הקודמת לא לתקצב את התקצוב השוטף ל-2018, ואתמול שלחנו בקשה מתוקנת - - -

משה גפני: מה התקציב ל-2018?

<יאיר בקמן: התקציב השוטף ל-2018 הוא 8.5 מיליון שקל - - -

משה גפני: מתי תבקשו אותו?

<יאיר בקמן: אני מניח שלקראת סוף השנה או בתחילת השנה הבאה, 2018, בעוד איזה שישה-שבעה חודשים.

<יאיר בקמן: לגבי הבדיקות, החברה תיכנס לתהליך של סקרים בקרוב.

<יאיר בקמן: זה תהליך די ארוך שכולל גם מכרזים, והם כמובן לא יוכלו לצאת למכרזים עד שאין תקצוב.

<יאיר בקמן: אחרי שהזוכים יזכו תתחיל הפעילות.

<יאיר בקמן: נוכל לעדכן אתכם עוד שבעה חודשים איך התקדמנו, אבל אני לא בטוח שעוד שבעה חודשים כבר יהיו תוצאות של הסקרים, כי זה תהליך כימי וביולוגי די ארוך.

<יאיר בקמן: מה שעוד רצינו לבקש, וכמובן זה לשיקולכם... בפנייה הראשונה אמרנו שהתקציב השוטף ל-2018 יהיה 8.5 מיליון שקל, אבל אם פרויקטים יתממשו אנחנו נשמח לממש אותם.

<יאיר בקמן: ככה שאם תוכלו לאשר לנו 25, לא עבור השוטף אלא רק עבור...

<יאיר בקמן: שישה מיליון שקל לתקציב שוטף 2017 והשאר לפרויקטים – אנחנו נשמח.

<יאיר בקמן: אבל כמובן שזה לשיקולכם.

משה גפני: לא הבנתי מה זה "אם פרויקטים יתממשו".

<יאיר בקמן: יש להם מספר פרויקטים שהם רוצים להוציא, ומדובר בתהליכים מכרזיים, שלפעמים מתעכבים יותר ולפעמים פחות.

<יאיר בקמן: אנחנו ביקשנו 10.5 מיליון שקל לפרויקטים הדחופים ביותר, ואם נוכל לאשר פרויקטים אחרים, שהם פחות דחופים, אנחנו נשמח - - -

משה גפני: אני מתכוון לאשר רק את הדחופים.

משה גפני: אנחנו רוצים שתהיו פה יותר, כדי שנוכל לדעת איך זה מתקדם.

<יאיר בקמן: אנחנו כנראה נגיע בינואר או פברואר 2017 - - -

משה גפני: מה הבקשה עכשיו?

<יאיר בקמן: 16.5 מיליון שקל לתקציב שוטף לפרויקטים ב-2017.

משה גפני: טוב, ואת השאר תגישו בהמשך.

משה גפני: מי יושב-ראש הדירקטוריון?

משה גפני: בבקשה.

<יעקב אנוך: אני יקי אנוך, יושב-ראש זמני של הדירקטוריון, כי עדיין לא אושר יושב-ראש קבוע.

<יעקב אנוך: הפרויקטים של נצר השרון הם כולם פרויקטים מתמשכים, אין שם פרויקטים קצרים.

<יעקב אנוך: נצר השרון אמורה לטפל בקרקעות של רמת השרון, ומבחינה ממלכתית יש לזה חשיבות עליונה, כי רוצים את הקרקעות האלה לצורך מגורים לאנשים.

<יעקב אנוך: אלא שלכבול את ידינו כל פעם - - -

משה גפני: למה היה צריך להקים חברה ממשלתית לצורך העניין הזה?

משה גפני: האמת היא שאני לא צריך לשאול אותך.

<רונית בן אדיבה: אני רונית בן אדיבה, מנצר השרון.

<רונית בן אדיבה: הסיבה שהקימו חברה ממשלתית - - -

משה גפני: אבל אתם לא אובייקטיביים.

משה גפני: צריך לבדוק שם את הקרקעות, צריך לעשות שם פעולות – למה אי אפשר היה לעשות את זה דרך משרדי הממשלה?

משה גפני: להוציא מכרז.

<יאיר בקמן: היה אפשר לעשות את זה, אבל כשעשו את החלטת ההפרטה בתעש, מכיוון שהיא גם בעלת הקרקע וגם הייתה אחראית על כל המפגעים הסביבתיים שהיו שם, חשבו לנכון שאותם אנשים מתעש יישארו בחברה, אלה בעלי הידע.

<יאיר בקמן: מעבר לזה, החברה עצמה היא זאת שלקחה את כל האחריות הסביבתית על המפגעים של כל מתחמי תעש, בעוד שהמדינה לא רצתה לקחת על זה אחריות, מהסיבות הברורות.

משה גפני: לא ברור לי, אבל בסדר.

<יעקב אנוך: יש גם בעיה של סוג החומרים שהשתמשו בהם, מהות החומרים, שזה נושא שמוגדר סודי, לפחות עוד לפני שיודעים מה יש שם.

<יעקב אנוך: ולכן לא פשוט להוציא את זה לכל אחד.

משה גפני: מה, המדינה לא עושה דברים - - - ?

<יעקב אנוך: אמרתי שזה לא פשוט, לא אמרתי שאי אפשר.

משה גפני: אין לי טענות נגדכם, אני פשוט לא מבין איזו צורת התנהלות זאת, להקים עוד חברה ועוד חברה ועוד חברה.

משה גפני: לפחות היו מכניסים איזה חרדי בדירקטוריון, על פי החוק, אבל גם את זה לא עושים.

<יעקב אנוך: אדוני, אנחנו קצרים בדירקטוריון ונשמח אם תביא שני חרדים, לא אחד.

משה גפני: אני לא מביא חרדים, זה לא התפקיד שלי.

משה גפני: יש חוק במדינה.

משה גפני: דיברתי עם אורי יוגב, ולא מקיימים את החוק.

משה גפני: אבל יש חוק, יש העדפה מתקנת לחרדים, אז אי אפשר לשים בדירקטוריון חרדים?

משה גפני: אדוני, בבקשה.

<בני קוזין: אני בני קוזין, ממשרד הביטחון.

<בני קוזין: לשאלתך למה היה צריך להקים את נצר השרון, הרי שהחוק במדינת ישראל מחייב שהמזהם מטהר את הקרקע, אחרת אי אפשר להעביר אותה לשום גורם אחר.

<בני קוזין: ולמעשה נצר השרון הוא גוף תעש המקורי, הוא המזהם, והוא זה שנדרש לטהר את הקרקע, ורק אחרי זה הוא יוכל להעביר את זה למינהל מקרקעי ישראל.

<בני קוזין: כך שלמעשה החוק בעניין של "המזהם הוא המטהר" מחייב אותנו לייצר את המבנה הזה.

משה גפני: פלפול לא רע, לא מעבר לזה.

משה גפני: המדינה הייתה יכולה לעשות את זה, יש פה אנשים שלא לוקחים על עצמם אחריות.

משה גפני: תעש, לשמחת כולנו, יצאה לדרכה – והשאירה את נצר השרון שתטפל בקרקע.

<יאיר בקמן: תעש לא החליטה את זה, ממשלת ישראל החליטה.

משה גפני: נו, אז אסור לבקר את הממשלה?

משה גפני: מה, אנחנו בצפון קוריאה?

<יעקב אנוך: זה לא רק הקרקע, אנחנו מטפלים בכל הדברים שהיא השאירה: תביעות עובדים, בעיות עובדים - - -

משה גפני: מה זה?

<יעקב אנוך: אנחנו לא מטפלים רק בקרקע, אנחנו גם מטפלים בכל נושא העובדים.

משה גפני: מה אתם עושים בנושא העובדים?

<יעקב אנוך: יש תביעות עובדים בבתי משפט על כל מיני עוולות ודברים אחרים.

<יעקב אנוך: יש כל מיני שאריות - - -

משה גפני: למה תעש לא יכולה לעשות את זה?

<יעקב אנוך: תעש תהיה מופרטת - - -

<יאיר בקמן: לא, זה לא קשור לזה שתעש תהיה מופרטת.

<יאיר בקמן: רצו להפוך את תעש לחברה עסקית, רצו שהיא תתחיל דף חלק, ולכן רצו להפריד ממנה את הפעילות השיורית שלה שלא קשורה לפעילות העסקית שלה.

<יאיר בקמן: זה היה לטובת החברה.

משה גפני: אני לא מקבל את זה, אני חושב שזה היה צריך להתנהל אחרת.

משה גפני: אבל אני שמח, מכיוון שעל תעש אנחנו עשינו פה עבודה מאוד קשה ורצינית ולא היה פשוט לעמוד מול הממשלה ולהציל את תעש.

משה גפני: תעש הייתה במצב של סגירה ואם לא ההתגייסות של ועדת הכספים היא כנראה הייתה סגורה.

משה גפני: היו אנשים, אני יכול להגיד אותם בשמותיהם, שרצו שתעש תיסגר.

משה גפני: הם לא היו צריכים את זה, הם היו יכולים לרכוש את המוצרים החיוניים של תעש במקומות אחרים, והם גם די אמרו לי את זה.

משה גפני: אבל אנחנו התעקשנו ועמדנו בתוקף על כך שהחברה תישאר והעובדים יישארו.

משה גפני: לא ידעתי אז מה הסיפור של נצר השרון, יכול להיות שאחרת הייתי מגיע לפתרון גם בזה.

משה גפני: אבל לא נורא, מה זה משנה.

משה גפני: אז אנחנו נצטרך לאשר את מה שביקשתם ואתם תבואו עוד פעם לגבי 2018 ולגבי הפרויקטים הנוספים.

משה גפני: אישור השקעת בעלים בחברת נצר השרון.

משה גפני: אנחנו מבקשים לאשר 16.5 מיליון.

משה גפני: יש בעיה משפטית לאשר את זה?

משה גפני: מי בעד אישור הבקשה של השקעת בעלים בחברת נצר השרון?

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד אישור הבקשה – פה אחד הבקשה <לאישור השקעת בעלים בחברת נצר השרון בע"מ ("נצר השרון" או "החברה") בהתאם לסעיף 10 לחוק החברות הממשלתיות, התשל"ה–1975>, אושרה.

משה גפני: למרבה ההפתעה הבקשה שלכם אושרה פה אחד בוועדת הכספים.

משה גפני: אני מבקש שתעדכנו אותנו לגבי ההמשך.

משה גפני: אנחנו לא מתכוונים להשאיר את זה ככה, אנחנו רוצים לדעת מה מתרחש עם העניין.

משה גפני: יותר מדי כוח ואנרגיות השקענו בחברה הזאת.

משה גפני: תודה רבה.